Κηπουριές Χίου

Οι Κηπουριές είναι ένα πολύ μικρό χωριό της βόρειας Χίου, σε οδική απόσταση 36 περίπου χιλιομέτρων από την πόλη της Χίου. Σήμερα υπάγεται στο ομώνυμο δημοτικό διαμέρισμα του Δήμου Χίου. Το μεσοσταθμικό υψόμετρο του χωριού είναι 340 μέτρα πάνω από την επιφάνεια της θάλασσας. Οι Κηπουριές θεωρούνται ένα από τα «χωριά του Πελληναίου», του υψηλότερου βουνού όλου του νησιού, αν και είναι κτισμένες στις δυτικές πλαγιές του βουνού `Ορος, νότια του Πελληναίου. Κοντινότερος οικισμός-χωριό είναι τα Φυτά, σε οδική απόσταση 2,4 χιλιόμετρα (ευθεία απόσταση λιγότερο από ενάμισυ χιλιόμετρο) προς τα βόρεια και ψηλότερα. Παλιά οι Κηπουριές ανήκαν στην κοινότητα Φυτών. Δυτικά, χαμηλά κάτω από τις Κηπουριές, είναι η χαράδρα του χειμάρρου Μαλαγκιώτη.

Το χωριό είναι γνωστό από την αρκετά μεγάλη πέτρινη πλατεία του.

Η εξέλιξη του πληθυσμού των Κηπουριών στις επίσημες απογραφές φαίνεται στον πίνακα.

Οι Κηπουριές έχουν άφθονα νερά από τις πηγές τους και πολλούς κήπους, από όπου ίσως προέρχεται και το όνομά τους. Το χωριό είναι χτισμένο ανάμεσα σε ελαιόδεντρα και πεύκα. Οι κάτοικοί του ασχολούνται με τη γεωργία, την κτηνοτροφία και τη μελισσοκομία. Παράγονται κυρίως ελιές, όσπρια και λαχανικά.

Ο ενοριακός ναός (η «χωριοεκκλησιά») των Κηπουριών τιμάται στο όνομα του Αγίου Παντελεήμονα. Υπάρχουν επίσης παλαιά ξωκλήσια στην περιοχή, όπως ο `Αγιος Γεώργιος στα νότια και ο `Αγιος Νικόλαος κάτω στη χαράδρα. Το χωριό υπάγεται εκκλησιαστικώς στην αρχιερατική εποπτεία Βολισσού της Ιεράς Μητροπόλεως Χίου, Ψαρών και Οινουσσών.

Ο ταχυδρομικός κωδικός των Κηπουριών είναι 82103.

Εξωτερικοί σύνδεσμοι 
 Σύντομη περιγραφή με εικόνες

Παραπομπές

Πηγές 
 Δημ. Γλύκα, Μιχ. Ρυμική, Δημ. Σκάμαλου: Χίος: Η ιδιαίτερη πατρίδα μας, Χίος 1975, σελ. 83

Κηπουριε
Δήμος Χίου